-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

3.1 การจัดตั้งและประวัติความเป็นมา

บริษัท เอแคป แอ๊ดไวเซอรี่ จำกัด (มหาชน) (“บริษัทฯ” หรือ “เอแคป”) เดิมชื่อบริษัท เอเชี่ยน
แคปปิตอล แอ๊ดไวเซอร์ส จำกัด ก่อตั้งและเริ่มดำเนินการในปี 2541 โดย ดร.วิวัฒน์ วิฑูรย์เธียร
ซึ่งเป็นผู้ที่มีความเชี่ยวชาญในธุรกิจทางการเงิน
เพื่อประกอบธุรกิจให้บริการที่ปรึกษาทางการเงินและวาณิชธนกิจ
เนื่องจากเล็งเห็นโอกาสมาจากการที่ประเทศไทยประสบปัญหาวิกฤตเศรษฐกิจ
ซึ่งทำให้มีผู้ประกอบการจำนวนมาก
ตั้งแต่รายเล็กจนถึงรายใหญ่ประสบปัญหาทางการเงินและต้องการผู้เชี่ยวชาญมาให้คำปรึกษาตลอดจนช่วยวางแผนแก้ไขปัญหา
เจรจากับเจ้าหนี้ และหาพันธมิตรร่วมทุนหรือแหล่งเงินทุน
ซึ่งต่อมาได้ขยายธุรกิจสู่การบริหารสินทรัพย์ด้อยคุณภาพ (“NPL”) จากการที่สถาบันการเงินต่างๆมี
NPL เกิดขึ้นจำนวนมากและต้องการผู้เชี่ยวชาญเข้ามาทำการแก้ไข
โดยบริษัทฯมีการพัฒนาอย่างต่อเนื่องดังนี้

ปี 2541

-   จัดตั้งบริษัทขึ้นในชื่อ บริษัท เอเชี่ยน แคปปิตอล แอ๊ดไวเซอร์ส จำกัด
    เพื่อให้บริการธุรกิจที่ปรึกษาทางการเงินและวาณิชธนกิจ
    รวมถึงการให้บริการปรับโครงสร้างหนี้แก่ลูกค้า

ปี 2544

-   จัดตั้ง บริษัท เอเชียน อินเตอร์เนชั่นแนล แพลนเนอร์ส จำกัด (“AIP”) ทุนจดทะเบียน 4
    ล้านบาท โดยบริษัทฯ ถือหุ้นร้อยละ 99.99 มีวัตถุประสงค์
    เพื่อประกอบธุรกิจเป็นผู้จัดทำแผนและผู้บริหารแผนฟื้นฟูกิจการ

ปี 2545

-   บริษัท เอเชียน อินเตอร์เนชั่นแนล แพลนเนอร์ส จำกัด ในฐานะบริษัทย่อย
    ได้รับใบอนุญาตเป็นผู้ทำแผน และผู้บริหารแผนฟื้นฟูกิจการจากสำนักฟื้นฟูกิจการของลูกหนี้
    กรมบังคับคดี

ปี 2546

-   เดือนสิงหาคม แปรสภาพเป็นบริษัทมหาชนจำกัด และเปลี่ยนชื่อจาก บริษัท เอเชี่ยน แคปปิตอล
    แอ๊ดไวเซอร์ส จำกัด เป็นบริษัท เอแคป แอ๊ดไวเซอรี่ จำกัด (มหาชน)
    พร้อมทั้งเพิ่มทุนจดทะเบียนเป็น 100 ล้านบาท

  ปี 2547

-   จัดตั้งบริษัท เอแคป เซอร์วิสเซส จำกัด ด้วยทุนจดทะเบียนชำระแล้ว 1 ล้านบาท
    บริษัทฯถือหุ้นร้อยละ 99.99 เพื่อลงทุนในทรัพย์สินและระบบซอฟแวร์
    และให้บริษัทฯเช่าเพื่อใช้ในการบริหารสินทรัพย์ด้อยคุณภาพ

  ปี 2548

-   ในวันที่ 14 ธันวาคม บริษัทฯเข้าจดทะเบียนในตลาดหลักทรัพย์ เอ็ม เอ ไอ
    ด้วยการเสนอขายหุ้นสามัญเพิ่มทุนต่อประชาชน จำนวน 23 ล้านหุ้น
    ภายหลังการเสนอขายบริษัทฯมีทุนจดทะเบียนชำระแล้วทั้งสิ้น 100 ล้านบาท

-   ตั้งบริษัท เอแคป แอสเสท จำกัด ด้วยทุนจดทะเบียนชำระแล้ว 1 ล้านบาท
    บริษัทฯถือหุ้นร้อยละ 99.99
    เพื่อเตรียมพร้อมสำหรับการประกอบธุรกิจบริหารสินทรัพย์ด้อยคุณภาพ

  ปี 2549

-   บริษัท เอแคป แอสเสท จำกัด ซึ่งเป็นบริษัทย่อย ได้รับอนุญาตจากธนาคารแห่งประเทศไทย
    ประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
    พร้อมกันนั้นได้เพิ่มทุนจดทะเบียนชำระแล้วเป็น 25 ล้านบาท และเปลี่ยนชื่อเป็น บริษัท
    บริหารสินทรัพย์ เอแคป จำกัด (“บบส.เอแคป”)

-   จัดตั้งบริษัท เอแคป คอนซัลติ้ง จำกัด (“ACON”) ด้วยทุนจดทะเบียนชำระแล้ว 1 ล้านบาท
    บริษัทฯถือหุ้นร้อยละ 99.99 เพื่อดำเนินงานและให้บริการที่ปรึกษาทางกฎหมาย

  ปี 2550

-   ตั้งบริษัทย่อยในประเทศมาเลเซีย และถือหุ้นร้อยละ 99.99 โดยใช้ชื่อ บริษัท เอแคป
    (มาเลเซีย) เอสดีเอ็น บีเอชดี (“เอแคป มาเลเซีย”) ด้วยทุนจดทะเบียนชำระแล้ว
    500,000 มาเลเซียนริงกิต (ประมาณ 5,500,000 บาท)
    เพื่อดำเนินกิจการเกี่ยวเนื่องกับการบริหารNPL ในประเทศมาเลเซีย

-   บริษัทฯ เข้าถือหุ้นในบริษัทบริหารสินทรัพย์ สตาร์ จำกัด (“บบส.สตาร์”) จำนวน 250,000
    หุ้น คิดเป็นสัดส่วนร้อยละ 60 เพื่อเป็นการลงทุนในบริษัทบริหารสินทรัพย์ด้อยคุณภาพ
    อีกแห่งหนึ่งเพิ่มขึ้น

-   บริษัทฯ เข้าลงทุนในบริษัท แคปปิตอล โอเค จำกัด (“CAP OK”)
    โดยการซื้อหุ้นสามัญในจำนวน 38,249,997 หุ้น มูลค่าที่ตราไว้หุ้นละ 100 บาท
    หรือคิดเป็นสัดส่วนร้อยละ 50.99 ของหุ้นทั้งหมดใน CAP OK

-   บริษัทฯ ออกหุ้นสามัญใหม่ เสนอขายแบบเฉพาะเจาะจงให้แก่บุคคลในวงจำกัด (Private
    Placement : PP) จำนวน 25 ล้านหุ้น มูลค่าที่ตราไว้หุ้นละ 1 บาท
    จึงทำให้มีทุนจดทะเบียนที่ชำระแล้วจำนวน 125 ล้านบาท แบ่งเป็นหุ้นสามัญ 125 ล้านหุ้น

ปี 2551

-   บริษัทฯเพิ่มสัดส่วนการถือหุ้นในบบส.สตาร์ จากร้อยละ 60 เป็นร้อยละ 83.44

-   International Finance Corporation (IFC) ซื้อหุ้นของบริษัทฯจากผู้ถือหุ้นเดิม
    คิดเป็นสัดส่วนร้อยละ 4.80 ของทุนจดทะเบียนชำระแล้ว โดยถือหุ้นในนาม State Street
    Bank and Trust Company for London

-   บริษัท เอเชียน อินเตอร์เนชั่นแนล แพลนเนอร์ส จำกัด เปลี่ยนชื่อเป็นบริษัท เอแคป
    คอร์ปอเรท เซอร์วิสเซส จำกัด (“ACS”)

-   ACS ได้รับอนุญาตให้เป็นที่ปรึกษาการเงินที่ได้รับความเห็นชอบจากสำนักงานคณะกรรมการ
    ก.ล.ต.

  ปี 2552

-   เพิ่มทุนจดทะเบียนชำระแล้วในบริษัท เอแคป เซอร์วิสเซส เป็น 10 ล้านบาท
    และเปลี่ยนชื่อเป็นบริษัท โกลบอล เซอร์วิส เซ็นเตอร์ จำกัด (“GSC”)
    เพื่อขยายการรับจ้างดำเนินงาน (Outsourcing Business) ในส่วนของบริการติดตามหนี้
    และงานบริการด้าน Call Center

-   เพิ่มสัดส่วนการลงทุนในหุ้นสามัญของ CAP OK จากเดิมที่บริษัทฯถือหุ้นอยู่ร้อยละ 50.99
    เป็นถือหุ้นร้อยละ 99.99 โดยซื้อจากผู้ถือหุ้นเดิมที่เป็นผู้ถือหุ้นรายใหญ่ คือ โอริกซ์
    คอร์ปอเรชั่น ในสัดส่วนร้อยละ 49.01

  ปี 2553

-   กุมภาพันธ์ ACS ได้รับการแต่งตั้งจากสำนักงานบริหารหนี้สาธารณะ กระทรวงการคลัง
    ให้เป็นที่ปรึกษาประเภท A หมายเลข 3093
    ใบอนุญาตนี้จะทำให้เอซีเอสสามารถเข้าประมูลหรือรับงานที่ปรึกษาของหน่วยงานราชการได้

-   เพิ่มทุนจดทะเบียนในบริษัทย่อยของ CAP OK คือ P COL จากทุนจดทะเบียนชำระแล้ว 20
    ล้านบาท เป็น 220 ล้านบาท

-   จัดตั้งบริษัทบริหารสินทรัพย์ เอแคป (เอเชีย) จำกัด (“บบส.เอแคป (เอเชีย)”)
    มีบริษัทย่อยเป็นผู้ถือหุ้น และได้รับอนุญาตจากธนาคารแห่งประเทศไทย
    ประกอบธุรกิจเป็นบริษัทบริหารสินทรัพย์ตามพระราชกำหนดบริษัทบริหารสินทรัพย์ พ.ศ. 2541
    มีทุนจดทะเบียนทั้งสิ้น 25 ล้านบาท
    เพื่อเตรียมพร้อมสำหรับการเข้าประมูลพอร์ตบริหารสินทรัพย์เพิ่มในอนาคต

  ปี 2554

-   จัดตั้งบริษัท ออรั่ม แคปปิตอล แอ๊ดไวเซอรี่ พีทีอี ขึ้นในประเทศสิงคโปร์
    โดยถือหุ้นในสัดส่วนร้อยละ 63.97 เพื่อให้บริการงานด้านวาณิชธนกิจ

-   ขายเงินลงทุนทั้งหมดในบริษัทย่อย บบส.สตาร์

3.2 ภาพรวมของการประกอบธุรกิจของบริษัทฯและบริษัทย่อย

บริษัท เอแคป แอ๊ดไวเซอรี่ จำกัด (มหาชน) มีบริษัทย่อยทั้งสิ้น 9 บริษัท
เป็นบริษัทที่เข้าไปลงทุนโดยตรงถือหุ้นในสัดส่วนร้อยละ 99.99 จำนวน 6 บริษัท ถือหุ้นร้อยละ
63.97 จำนวน 1 บริษัท และถือหุ้นผ่านบริษัทย่อย จำนวน 2 บริษัท
ซึ่งมีรายละเอียดของบริษัทย่อยแต่ละบริษัท ดังต่อไปนี้

บริษัทย่อยที่บริษัทฯถือหุ้นร้อยละ 99.99

1) บริษัทบริหารสินทรัพย์ เอแคป จำกัด (“บบส.เอแคป”)

ทุนจดทะเบียนเรียกชำระแล้ว 25 ล้านบาท
ได้รับอนุญาตจากธนาคารแห่งประเทศไทยให้ประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541

2) บริษัท เอแคป (มาเลเซีย) เอสดีเอ็น บีเอชดี (“เอแคป (มาเลเซีย)”)

ทุนจดทะเบียนเรียกชำระแล้วจำนวน 500,000 มาเลเซียนริงกิต (หรือประมาณ 5,500,000
บาท) ดำเนินธุรกิจเกี่ยวกับการบริหารสินทรัพย์ด้อยคุณภาพในประเทศมาเลเซีย

3) บริษัท เอแคป คอร์ปอเรท เซอร์วิสเซส จำกัด (“ACS”)

เดิมชื่อ บริษัท เอเชี่ยน อินเตอร์เนชั่นแนล แพลนเนอร์ส จำกัด มีทุนจดทะเบียนชำระแล้ว 21
ล้านบาท
ให้บริการเป็นที่ปรึกษาการเงินที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์
(“สำนักงานคณะกรรมการก.ล.ต.”) และให้บริการที่ปรึกษาทางการเงินในการปรับโครงสร้างหนี้
ทั้งก่อนและหลังเข้าสู่กระบวนการของกฎหมายล้มละลาย ซึ่ง ACS
ได้รับการอนุมัติจากสำนักฟื้นฟูกิจการของลูกหนี้ กรมบังคับคดี
ให้ขึ้นทะเบียนเป็นผู้ทำแผนฟื้นฟูกิจการและผู้บริหารแผนฟื้นฟูกิจการ ภายใต้กฎของกระทรวงยุติธรรม

4) บริษัท เอแคป คอนซัลติ้ง จำกัด (“ACON”)

ทุนจดทะเบียนเรียกชำระแล้ว 1 ล้านบาท
โดยมีวัตถุประสงค์เพื่อสนับสนุนการดำเนินงานทั้งในด้านของกฎหมายและอื่นๆ ของบริษัทฯ
และบริษัทในเครือ รวมทั้งการให้บริการงานด้านกฎหมายกับบริษัทอื่นๆ ทั่วไป

5) บริษัท โกลบอล เซอร์วิส เซ็นเตอร์ จำกัด (“GSC”) (เดิมชื่อบริษัท เอแคป เซอร์วิสเซส
จำกัด)

ทุนจดทะเบียนชำระแล้ว 10 ล้านบาท ดำเนินธุรกิจเป็นผู้ลงทุนในทรัพย์สินและระบบ
เพื่อให้บริษัทฯเช่าทรัพย์สินเพื่อใช้รองรับการบริหารงานสินทรัพย์ด้อยคุณภาพของบริษัทฯ
รวมทั้งได้ขยายธุรกิจให้บริการ การเรียกเก็บเงินจากลูกหนี้
และการให้บริการศูนย์ลูกค้าสัมพันธ์แก่สถาบันการเงินและบริษัทอื่นๆ

6) บริษัท แคปปิตอล โอเค จำกัด (“CAP OK”)

ทุนจดทะเบียนเรียกชำระแล้วจำนวน 1,875 ล้านบาท
ได้รับใบอนุญาตจากธนาคารแห่งประเทศไทยให้ดำเนินธุรกิจในการให้บริการสินเชื่อส่วนบุคคลเพื่อการอุปโภคและบริโภค
หรือสินเชื่อแก่ลูกค้ารายย่อย อาทิ สินเชื่อส่วนบุคคล (Personal Loan) สินเชื่อเงินผ่อน (Sales
Finance) สินเชื่อบัตรเครดิต (Credit Card) สินเชื่อธุรกิจเช่าซื้อ (Hire Purchase)
ภายใต้แบรนด์ “CAPITAL OK” แต่ปัจจุบัน การดำเนินธุรกิจในส่วนนี้
ได้หยุดให้บริการมาตั้งแต่ปลายปี 2552

บริษัทย่อยที่บริษัทถือหุ้นร้อยละ 63.97

7) บริษัท ออรั่ม แคปปิตอล แอ๊ดไวเซอรี่ พีทีอี จำกัด (“ออรั่ม”)

ทุนจดทะเบียนเรียกชำระแล้วจำนวน 475,000 ดอลลาร์สหรัฐ
ดำเนินธุรกิจให้บริการด้านวาณิชธนกิจในสิงคโปร์ รวมถึงประเทศอื่นๆในภูมิภาคเอเชีย

ถือหุ้นผ่านบริษัทย่อย

8) บริษัท โปรเฟสชั่นแนล คอลเลคชั่น จำกัด (“P COL”)

CAP OK ถือหุ้นในสัดส่วนร้อยละ 99.99 โดยมีทุนจดทะเบียนเรียกชำระแล้วจำนวน 220 ล้านบาท
ปัจจุบัน P COL
ดำเนินธุรกิจในการให้บริการจัดเก็บและติดตามหนี้ให้กับสถาบันการเงินของรัฐแห่งหนึ่งอยู่
อย่างไรก็ตาม รายได้ส่วนใหญ่จะมาจากดอกเบี้ยรับจากเงินลงทุนในพันธบัตร

9) บริษัท บริหารสินทรัพย์ เอแคป (เอเชีย) จำกัด (“บบส.เอแคป (เอเชีย)”)

CAP OK ถือหุ้นในสัดส่วนร้อยละ 57.60 เอแคป (มาเลเซีย) ถือหุ้นในสัดส่วนร้อยละ 40
และบริษัทฯถือหุ้นในสัดส่วนร้อยละ 2.39 โดยมีทุนจดทะเบียนเรียกชำระแล้ว 25 ล้านบาท
ได้รับอนุญาตจากธนาคารแห่งประเทศไทยให้ประกอบธุรกิจบริษัทบริหารสินทรัพย์ตามพระราชกำหนดบริษัทบริหารสินทรัพย์
พ.ศ. 2541 ทั้งนี้ เพื่อเป็นการเตรียมความพร้อมในการเข้าประมูลพอร์ตบริหารสินทรัพย์ในอนาคต

ลักษณะการประกอบธุรกิจของบริษัทฯและบริษัทย่อย
มีการแบ่งลักษณะงานการให้บริการที่ปรึกษาการเงิน ออกดังต่อไปนี้

1.  ธุรกิจบริหารสินทรัพย์ด้อยคุณภาพ

บริษัทฯให้บริการบริหารสินทรัพย์ด้อยคุณภาพ
ด้วยการรับจ้างจากผู้ที่เป็นเจ้าของพอร์ตสินทรัพย์ด้อยคุณภาพ ซึ่งโดยส่วนใหญ่ได้แก่
บริษัทบริหารสินทรัพย์และสถาบันการเงินทั่วไป
บริษัทฯจะเป็นผู้ติดตามและเรียกเก็บหนี้จากลูกหนี้ของพอร์ตที่ผิดนัดชำระหนี้ รวมถึงการดำเนินคดี
และบังคับยึดทรัพย์หลักประกัน เพื่อนำทรัพย์สินมาบริหารจัดการ และขายทอดตลาด
สำหรับการรับจ้างบริหารหนี้ในต่างประเทศ มีบริษัทย่อย ได้แก่ เอแคป (มาเลเซีย)
เป็นผู้รับจ้างบริหารสินทรัพย์ฯ ในประเทศมาเลเซีย

นอกจากการดำเนินงานในส่วนของการรับจ้างบริหารสินทรัพย์ฯแล้ว
บริษัทฯสามารถให้บริษัทย่อยที่เป็นบริษัทบริหารสินทรัพย์ ได้แก่ บบส.เอแคป และบบส.เอแคป
(เอเชีย) เป็นผู้เข้าประมูลพอร์ตสินทรัพย์ด้อยคุณภาพจากสถาบันการเงินต่างๆ
ที่นำสินทรัพย์ด้อยคุณภาพออกมาประมูลขายได้
โดยภายหลังก็จะได้ว่าจ้างให้บริษัทฯเป็นผู้รับจ้างบริหารพอร์ตต่อไป

2.  ธุรกิจที่ปรึกษาการเงินและวาณิชธนกิจ

การให้บริการธุรกิจในส่วนนี้ ได้แก่ การปรับโครงสร้างหนี้
การเป็นผู้ทำแผนและผู้บริหารแผนฟื้นฟูกิจการ โดยมี ACS ที่เป็นบริษัทย่อย เป็นผู้ให้บริการ

สำหรับการให้บริการที่ปรึกษาการเงิน งานให้บริการจะครอบคลุมถึงงานบริการหาแหล่งเงินทุน
การควบรวมกิจการ การสอบทานกระแสเงินสด
รวมถึงการให้บริการที่ปรึกษาการเงินในเรื่องที่อยู่ภายใต้การกำกับดูแลของสำนักงานก.ล.ต.
และตลาดหลักทรัพย์แห่งประเทศไทย (“ตลาดหลักทรัพย์ฯ”)
เช่นที่ปรึกษาการเงินในการออกและเสนอขายหลักทรัพย์ ทั้งที่เป็นตราสารทุน และตราสารหนี้
เป็นต้น

ในปี 2554 ที่ผ่านมา บริษัทฯได้ขยายงานบริการด้านวาณิชธนกิจออกไปตลาดต่างประเทศ
โดยจัดตั้งบริษัทย่อยในประเทศสิงคโปร์ ชื่อ ออรั่ม เพื่อให้บริการกับลูกค้าในประเทศสิงคโปร์
และประเทศอื่นๆในแถบภูมิภาคเอเชีย

นอกจากนี้ บริษัทฯได้มีการขยายธุรกิจงานบริการให้มีความหลากหลายมากขึ้น
และเพื่อเป็นการชดเชยรายได้จากการหยุดให้บริการธุรกิจการปล่อยสินเชื่อเพื่อการอุปโภคและบริโภค
บริษัทย่อย GSC ได้ขยายงานบริการในลักษณะของการรับจ้างดำเนินงาน (Outsourcing
Business) แก่ลูกค้าในลักษณะบริการที่เป็น Call Center
ในแง่ของระบบปฏิบัติการให้กับบริษัทขนาดใหญ่ ทั้งที่เป็นสถาบันการเงิน
ผู้ให้บริการเครือข่ายโทรศัพท์มือถือ และบริษัทที่ให้บริการสาธารณูปโภคขั้นพื้นฐาน เช่น
บริการในเรื่องการเรียกเก็บเงินลูกหนี้ บริการศูนย์ลูกค้าสัมพันธ์ และ
การให้บริการการอนุมัติสินเชื่อต่าง ๆ เป็นต้น

ธุรกิจที่หยุดดำเนินการชั่วคราว

ธุรกิจสินเชื่อส่วนบุคคลเพื่อการอุปโภคและบริโภค หรือสินเชื่อรายย่อย

ดำเนินงานโดยบริษัทย่อย CAP OK ในลักษณะของการให้บริการสินเชื่อส่วนบุคคลต่างๆ ได้แก่
สินเชื่อส่วนบุคคล (Personal Loan) สินเชื่อเงินผ่อน (Sales Finance) บัตรเครดิต
(Credit Card) สินเชื่อเช่าซื้อ (Hire Purchase)

อย่างไรก็ตาม จากปัญหาวิกฤตการณ์ซับไพร์มในอเมริกา ที่ส่งผลกระทบต่อเศรษฐกิจทั่วโลกเมื่อ 4-5
ปี ที่ผ่านมา ประกอบกับการแข่งขันในธุรกิจสินเชื่อรายย่อยที่มีการแข่งขันรุนแรงมากขึ้น
ได้ส่งผลกระทบความเสี่ยงในธุรกิจด้านนี้มากขึ้นไปด้วย ดังนั้น CAP OK
จึงได้พิจารณาหยุดดำเนินธุรกิจสินเชื่อเพื่อการอุปโภคและบริโภค
หรือสินเชื่อแก่ลูกค้ารายย่อยก่อนเป็นการชั่วคราว โดยได้ขออนุญาตกับทางธนาคารแห่งประเทศไทย
เพื่อหยุดดำเนินธุรกิจตั้งแต่เดือนธันวาคม 2552 แต่ทั้งนี้ CAP OK ยังมีใบอนุญาตประกอบธุรกิจอยู่
ซึ่งหากในอนาคตจะได้ดำเนินการในธุรกิจนี้ต่อ
ก็สามารถที่จะดำเนินการได้ต่อเนื่องทันทีโดยไม่ต้องไปขออนุญาตการประกอบธุรกิจสินเชื่อรายย่อยนี้ใหม่จากธนาคารแห่งประเทศไทยแต่อย่างใด

3.3 โครงสร้างรายได้

บริษัท เอแคป แอ๊ดไวเซอรี่ จำกัด (มหาชน) และบริษัทย่อย

  ----------------------------------- ----------- -------- ----------- -------- ----------- --------
  ประเภทของรายได้                      2552                 2553                 2554        

                                      งบตรวจสอบ            งบตรวจสอบ            งบตรวจสอบ   

                                      ลบ.         %        ลบ.         %        ลบ.         %

  รายได้จากการให้บริการ                  145.97      14.15    156.25      7.13     185.87      19.81

  ดอกเบี้ยรับจากการบริหารสินทรัพย์ด้อยคุณภาพ   324.44      31.44    228.96      10.44    82.04       8.75

  ดอกเบี้ยรับจากสินเชื่อรายย่อย              142.50      13.81    30.83       1.40     -           -

  รายได้จากการรับคืนหนี้สูญ                 -           -        -           -        241.80      25.78

  กำไรจากการยกหนี้ให้*                   -           -        1,495.01    68.19    -           -

  รายได้อื่น**                           418.93      40.60    281.48      12.84    428.28      45.66

  รวมรายได้                            1,031.84    100.00   2,192.53    100.00   937.99      100.00
  ----------------------------------- ----------- -------- ----------- -------- ----------- --------

* กำไรจากการยกหนี้ให้จำนวน 1,495 ล้านบาท เกิดจากการที่บริษัทย่อยบบส.เอแคป
ได้ขายพอร์ตออกไปเมื่อปลายปี 53
โดยเงินที่ได้จากการขายพอร์ตถูกนำไปชำระคืนให้แก่เจ้าหนี้เงินกู้ยืมที่เป็นสถาบันการเงิน
(ไม่มีความเกี่ยวข้องกัน) ทั้งหมด แต่มีส่วนต่างของจำนวนเงินดังกล่าวที่ยังคงค้างอยู่
ซึ่งเจ้าหนี้สถาบันการเงินรายดังกล่าวยินยอมที่จะยกหนี้ให้แก่บบส.เอแคป

** รายได้อื่น ส่วนใหญ่เป็นรายได้ที่เกิดจาก

1.  ลูกหนี้ทางบัญชีที่เคยตัดเป็นหนี้สูญไป แต่ต่อมาสามารถเรียกเก็บหนี้ได้

2. ค่าความนิยมติดลบจากการที่ บริษัทฯเข้าไปซื้อหุ้นในส่วนของผู้ถือหุ้นส่วนน้อยของ CAPOK
ในราคาที่ต่ำกว่า

มูลค่ายุติธรรม

โครงสร้างรายได้จากงานให้บริการของบริษัทฯและบริษัทย่อย มาจากการให้บริการในธุรกิจหลักๆ
ดังนี้

1.  รายได้จากการให้บริการ ซึ่งเป็นรายได้ที่เกิดจากงานบริการของ
    ที่ปรึกษาทางการเงินและวาณิชธนกิจ รวมถึงงานรับจ้างดำเนินงานบริการเกี่ยวกับ Call
    Center โดยบริษัทย่อยที่ให้บริการในส่วนนี้ได้แก่ ACS และ GSC

2.  ดอกเบี้ยรับจากการบริการสินทรัพย์ด้อยคุณภาพ
    เป็นรายได้ที่เกิดจากดอกเบี้ยรับของสินทรัพย์ด้อยคุณภาพที่บริษัทย่อยเป็นเจ้าของพอร์ต
    โดยการเข้าไปประมูลซื้อพอร์ตสินทรัพย์ด้อยคุณภาพเข้ามา

ทั้งนี้ รายได้ที่เกิดจากดอกเบี้ยรับจากสินเชื่อรายย่อย
เป็นดอกเบี้ยรับที่เกิดจากการปล่อยสินเชื่อประเภทต่างๆ ของ CAP OK ในอดีตที่ผ่านมา
ซึ่งปัจจุบันได้หยุดการให้บริการในธุรกิจดังกล่าวแล้ว

3.4 เป้าหมายการดำเนินธุรกิจ

บริษัทฯวางเป้าหมาย ที่จะเป็นผู้บริหารสินทรัพย์ด้อยคุณภาพ รายใหญ่ในระดับต้นๆ ของประเทศไทย
และเป็นที่ยอมรับต่อสถาบันการเงินชั้นนำอื่นๆในต่างประเทศ

ในปัจจุบันบริษัทฯเป็นที่รู้จักและยอมรับทั้งจากเจ้าหนี้และลูกหนี้
และถือได้ว่าบริษัทฯเป็นผู้ให้บริการปรับโครงสร้างหนี้และบริหารสินทรัพย์ด้อยคุณภาพรายใหญ่รายหนึ่ง
บริษัทฯจะอาศัยประสบการณ์ ความเชี่ยวชาญ ความเป็นมืออาชีพและชื่อเสียง
ตลอดจนความพร้อมด้านระบบการจัดการและระบบสารสนเทศที่ได้ลงทุนและพัฒนาขึ้น
ขยายฐานรายได้ให้แก่บริษัทฯ
และขยายสายงานธุรกิจที่เกี่ยวข้องกับการบริหารสินทรัพย์ด้อยคุณภาพเพิ่มเติม โดยในทุกๆปี
บริษัทฯได้เตรียมแผนงานเพื่อนำเสนอขอเข้ารับเป็นผู้บริหารสินทรัพย์ด้อยคุณภาพต่อสถาบันและองค์กรต่างๆอย่างต่อเนื่อง
และเตรียมแผนงานสำหรับธุรกิจอื่นที่เกี่ยวเนื่องกับธุรกรรมด้านสินทรัพย์ด้อยคุณภาพ
ที่จะเกิดขึ้นในอนาคตต่อไป